KIRJALLINEN KYSYMYS E-1196/00 esittäjä(t): William Newton Dunn (ELDR) komissiolle. Intian uskonnolliset vainot.



Virallinen lehti nro 046 E , 13/02/2001 s. 0143 - 0143



KIRJALLINEN KYSYMYS E-1196/00 esittäjä(t): William Newton Dunn (ELDR) komissiolle (12. huhtikuuta 2000) Aihe: Intian uskonnolliset vainot Useissa Intia kaupungeissa on hyökätty kristittyjä yhteisöjä vastaan. Hyökkäysten yhteydessä on tapahtunut murhia, joukkoraiskauksia, pahoinpitelyjä ja uhkailuja. Kirkkoja on lisäksi tuhottu ja häväisty. Useissa Intian osavaltioissa on käynnistetty lainsäädäntöaloitteita, joilla pyritään rajoittamaan uskonnonvapautta. Esimerkiksi Orissan osavaltion hallitus antoi vuoden 1999 lopulla määräyksen, jolla kiellettiin uskonnollinen käännytys ilman paikallisen poliisin ja tuomarin lupaa. Gujaratin osavaltiossa taas annettiin viime vuonna uskonnonvapautta koskeva lakialoite, jonka mukaan uskonnosta toiseen käännyttäminen on rikos ja siitä määrätään ankarat rangaistukset. Vaikka lakialoite hylättiinkin tämän vuoden helmikuussa, sen ottamista uudelleen esiin myöhempänä ajankohtana pidetään varsin todennäköisenä. Paikalliset kristityt uskovat, että lakialoitetta voidaan tulkita subjektiivisesti, jolloin sitä voitaisiin käyttää köyhille suunnatun humanitaarisen toiminnan lopettamiseen ja kristinuskon julkisten ilmausten kieltämiseen. Aikooko komissio näiden tapahtumien johdosta ottaa esiin uskonnollista suvaitsevaisuutta ja uskonnonvapautta koskevia kysymyksiä EU:n ja Intian tulevassa huippukokouksessa? Christopher Pattenin komission puolesta antama vastaus (16. toukokuuta 2000) Komissio yhtyy parlamentin jäsenen huoleen ja korostaa, että komission New Delhin lähetystö valvoo tarkoin jatkossakin uskonnollisten vähemmistöjen, myös kristillisen yhteisön, tilannetta Intiassa ja raportoi siitä. Tämä tapahtuu läheisessä yhteistyössä yhteisön New Delhiin suuntaavien valtuuskuntien kanssa. Vuoden 1998 levottomuuksien jälkeen kristittyjä perheitä ja yhteisöjä kohtaan on hyökätty useita kertoja, ja lähettiläät ovat johdonmukaisesti ilmaisseet huolestumisensa asiasta Intian hallitukselle. Intian hallitus on sittemmin perustanut vähemmistöjen kansallisen komitean. Komitean toimintaan kuuluu erityisesti uskonnollisten vähemmistöjen suojelu Intiassa ja saatujen valitusten käsittely. Vähemmistöjen kansallisella komitealla ei ole oikeudellista toimivaltaa, mutta sen toiminnalla toivotaan kuitenkin olevan hillitsevä vaikutus ääriryhmittymiin ja sen toivotaan siten edistävän uskonnosta riippumattoman hallinnon periaatteen säilyttämistä ja vapaata uskonnonharjoittamista Intian perustuslain mukaisesti. Useiden Intian osavaltioiden lainsäädäntöaloitteiden osalta komissio pyytää New Delhin lähetystöään työskentelemään läheisesti yhteisön valtuuskuntien jäsenten kanssa ja tarkastelemaan kaikkien sellaisten syrjivien lainsäädännöllisten toimenpiteiden toteuttamisen tosiasiallisen taustan ja vaikutukset, jotka voivat vaikuttaa kristittyjen ja muiden uskonnollisten ryhmien uskonnonvapauteen Intiassa. Näiden tietojen perusteella komissio kuulee kumppaneitaan ja päättää Intian viranomaisille mahdollisesti esitettävien huomautusten laajuudesta ja muodosta sekä niiden esittämiseen soveltuvasta foorumista.